მითების მსხვრეველი

# პერსონალური ასისტენტის სერვისი

ევროპის დამოუკიდებელი ცხოვრების ქსელი

დეკემბერი 2022

### “შეზღუდული შესაძლებლობის მქონე პირებისთვის პერსონალური ასისტენტის სერვისი უპირველესია, რომლის ადვოკატირებაზეც უნდა ზრუნავდნენ. თუკი პერსონალური ასისტენტის სერვისზე ხელი მიგიწვდება, შეგიძლია ყველაფერი დანარჩენისთვის იბრძოლო და იცხოვრო დამოუკიდებლად. ის ყველაფერს ცვლის.“

**კამილ გუნგორი, პერსონალური ასისტენტის სერვისის მომხმარებელი**

### „უნივერსალური დიპლომი არ გჭირდება იმისთვის, რომ უდიდესი პოზიტიური გავლენა იქონიო მეორე ადამიანის ცხოვრების ხარისხზე. პერსონალური ასისტენტის საქმე უფრო მეტის მომცემია, ვიდრე ნებისმიერი დიპლომი.“

**ანტონიოს სოტიროპულოსი, პერონალური ასისტენტი**

## მოკლე შეჯამება გამარტივებული ენით

ეს დოკუმენტი შეეხება პერსონალური ასისტენტის სერვისს.

**პერსონალური ასისტენტის სერვისი:** ეს არის მხარდაჭერა შეზღუდული შესაძლებლობის მქონე პირთა მიმართ სხვა, მათ მიერ არჩეული ადამიანის მიერ.

პერსონალური ასისტენტის სერვისი ეხმარება შეზღუდული შესაძლებლობის მქონე ადამიანებს, იცხოვრონ საკუთარი სურვილების შესაბამისად.

ეს ნიშნავს, რომ პერსონალური ასისტენტის სერვისი შეზღუდული შესაძლებლობის მქონე ადამიანებს ეხმარება კვებაში, საწოლიდან ადგომაში, შხაპის მიღებაში, სამსახურში სიარულსა თუ სურვილისამებრ კონცერტზე დასწრებაში.

ამ დოკუმენტს ეწოდება მითების მსხვრეველი.

**მითი:** ეს არის რაღაც, რისიც მრავალ ადამიანს სჯერა, თუმცა, ეს რაღაც მცდარია.

**მითების მსხვრეველი,** პირველ ყოვლისა, განმარტავს თუ რას ფიქრობს მრავალი ადამიანი. შემდგომ კი საუბრობს იმაზე, თუ რა არის სწორი.

პირველი მითი განმარტავს განსხვავებას პერსონალური ასისტენტის სერვისსა და შინმოვლას შორის.

* **შინმოვლა:** ეს არის, როდესაც კონკრეტულ ადამიანს ევალება შეზღუდული შესაძლებლობის მქონე პირზე ზრუნვა სახლის პირობებში. შეზღუდული შესაძლებლობის მქონე პირს არ შეუძლია მზრუნველს უთხრას, თუ რა ქნას ან გადაწყვიტოს, თუ ვინ მივა მასთან სახლში.
* **პერსონალური ასისტენტი** არის ადამიანი, რომელსაც ირჩევს შეზღუდული შესაძლებლობის მქონე პირი. შეზღუდული შესაძლებლობის მქონე პირი მიუთითებს ასისტენტს, რა გააკეთოს. ისინი ასისტენტის უფროსები არიან.

მეორე მითი განმარტავს, რომ პერსონალური ასისტენტის სერვისი ყველა შეზღუდული შესაძლებლობის მქონე პირისთვისაა განკუთვნილი. პერსონალური ასისტენტის სერვისი არ არის მხოლოდ მათთვის, ვინც ეტლით სარგებლობს.

* ყველა შეზღუდული შესაძლებლობის მქონე პირს აქვს უფლება, იცხოვროს საკუთარ სახლში და აკეთოს ის, რაც სურს. სწორედ ეს არის დამოუკიდებელი ცხოვრება.
* ინტელექტუალური შეზღუდვის მქონე პირებსაც უნდა ჰყავდეთ ასისტენტები, თუკი მათ ეს სჭირდებათ. შესაძლებელია, რომ სხვა პირმა აუხსნას ასისტენტს, თუ რისი გაკეთება ევალება მას.
* ასისტენტს შეუძლია, შეზღუდული შესაძლებლობის მქონე პირს დაეხმაროს ფულის გამოყენებაში, ავტობუსით სარგებლობაში ან ნებისმიერ სიტუაციაში, რომელშიც მას დახმარება დასჭირდება.

მესამე მითი ამბობს, რომ არ შეიძლება, ბავშვებს ჰყავდეთ პერსონალური ასისტენტი. ეს მოსაზრება მცდარია.

* ბავშვები სახლში ცხოვრობენ მშობლებთან ერთად, მაგრამ მშობლებს სამსახურში სიარული უწევთ, ან შეზღუდული შესაძლებლობის მქონე ბავშვების დებთან და ძმებთან დროის გატარება. ასისტენტს შეუძლია, მშობლებს შვილების მოვლაში დაეხმაროს.
* ასისტენტთან ერთად ოჯახებისთვის უფრო მარტივია, რომ არ გადაიღალონ და აკეთონ ის, რაც მოსწონთ.

მეოთხე მითი ამბობს, რომ ყველა შეზღუდული შესაძლებლობის მქონე პირს სურს, რომ მშობელი ჰყავდეს ასისტენტად. ეს მოსაზრება მცდარია.

* პერსონალური ასისტენტები ეხმარებიან შეზღუდული შესაძლებლობის მქონე პირებს იმაში, რომ ისინი დამოუკიდებლები გახდნენ. ზოგჯერ მშობლებს არ სურთ მათი შვილების დამოუკიდებლობა, თუნდაც ისინი უკვე დიდები იყვნენ.
* ეს ნიშნავს, რომ უმჯობესია, მშობლები არ იყვნენ ასისტენტები.
* ზოგიერთ შეზღუდული შესაძლებლობის მქონე პირს ურჩევნია მშობელი არ ახლდეს, როდესაც მაგალითად, პაემანზე მიდის.
* ევროპის დამოუკიდებელი ცხოვრების ქსელი არ არის წინააღმდეგი, რომ შეზღუდული შესაძლებლობის მქონე პირებს მშობლები ჰყავდეთ ასისტენტებად, მაგრამ მხოლოდ იმ შემთხვევში, თუკი შეზღუდული შესაძლებლობის მქონე პირებს მართლაც აქვთ ამის სურვილი.

მეხუთე მითი ამბობს, რომ შეზღუდული შესაძლებლობის მქონე პირს უფრო იაფი დაუჯდება დაწესებულებაში ცხოვრება, ვიდრე ასისტენტის ყოლა. ეს მოსაზრება მცდარია.

* ადამიანის უფლებაა, იცხოვროს სახლში და აკეთოს ის, რისი კეთებაც სურს.
* ეს იმას ნიშნავს, რომ პერსონალური ასისტენტის ყოლა სწორი არჩევანია მაშინაც კი, როდესაც ამაში მეტი ფულის გადახდა გვიწევს.
* ხშირად ასისტენტის ყოლა ნაკლები ხარჯია.
* ამის მიზეზი ის არის, რომ შეზღუდული შესაძლებლობის მქონე პირს შეუძლია ასისტენტთან ერთად სამსახურში იაროს და ამით წვლილი შეიტანოს საზოგადოებაში.

მეექვსე მითი ამბობს, რომ პერსონალურ ასისტენტებს განსაკუთრებული უნარები სჭირდებათ. ეს მოსაზრება მცდარია.

* შეზღუდული შესაძლებლობის მქონე პირმა უნდა აირჩიოს, თუ ვის ისურვებდა საკუთარ ასისტენტად. ეს შეიძლება იყოს ნებისმიერი ადამიანი, რომელსაც კარგად ეწყობა.
* არ არის აუცილებელი, რომ პერსონალურ ასისტენტს უნივერსიტეტის დიპლომი ჰქონდეს ან იყოს ექთანი. შეზღუდული შესაძლებლობის მქონე პირმა უნდა აჩვენოს პერსონალურ ასისტენტს, თუ რა უნდა გააკეთოს.
* თვითადვოკატირების ორგანიზაციებს შეუძლიათ დაეხმარონ შეზღუდული შესაძლებლობის მქონე პირებსა და პერსონალურ ასისტენტებს საქმის კარგად შესრულებაში.
* სხვა შეზღუდული შესაძლებლობის მქონე პირებსაც, რომლებიც პერსონალური ასისტენტის დახმარებით სარგებლობენ, აგრეთვე შეუძლიათ დახმარება საკუთარი გამოცდილების გაზიარებით. ამას თანასწორთა მხარდაჭერა ეწოდება.

მეშვიდე მითი განმარტავს, რომ სახელმწიფომ უნდა გადაიხადოს პერსონალური ასისტენტის მომსახურების საფასური და არა შეზღუდული შესაძლებლობის მქონე პირმა.

* ეს ასეც უნდა იყოს, რადგან პერსონალური ასისტენტი შეზღუდული შესაძლებლობის მქონე პირებს ეხმარება საკუთარ სახლში ცხოვრებასა და იმის კეთებაში, რაც შეზღუდული შესაძლებლობის მქონე პირებს სურთ. ეს მათი ადამიანური უფლებაა.
* მნიშვნელოვანია, რომ სახელმწიფომ საკმარისი თანხა გადასცეს შეზღუდული შესაძლებლობის მქონე პირებს, რათა მათ იმდენი დახმარების მიღება შეძლონ, რამდენიც სჭირდებათ.
* პერსონალური ასისტენტების ანაზღაურებაც სათანადო უნდა იყოს, რათა მათ თავიანთი საქმე კარგად შეასრულონ.

მერვე მითი ამბობს, რომ პერსონალურ ასისტენტებს შეუძლიათ, ზიანი მიაყენონ შშმ პირებს. ეს მოსაზრება მცდარია.

* შეზღუდული შესაძლებლობის მქონე პირებისთვის სახიფათოა ინსტიტუციებში ცხოვრება. მათი გარემო გაცილებით უსაფრთხოა მაშინ, როდესაც ისინი საკუთარ სახლში ცხოვრობენ.
* თუკი პერსონალური ასისტენტი სათანადოდ არ ასრულებს თავის საქმეს, შესაძლებელია მათი გათავისუფლება. შეზღუდული შესაძლებლობის მქონე პირს შეუძლია ახალი ასისტენტის პოვნა. ამის გაკეთება შეუძლებელია ინსტიტუციაში.
* თვითადვოკატირების ორგანიზაციებს შეუძლიათ ხელი შეუწყონ შეზღუდული შესაძლებლობის მქონე პირების უსაფრთხოებას, თუკი დაეხმარებიან მათ იმის გაგებაში, თუ რა უნდა გააკთოს და რა არ უნდა გააკეთოს პერსონალურმა ასისტენტმა.

## შესავალი

„ევროპის დამოუკიდებელი ცხოვრების ქსელი“ (ENIL/ედცქ) მუშაობს მრავალ საკითხზე და სფეროში, რომელიც დამოუკიდებლად ცხოვრებას უკავშირდება და ორგანიზაციის საქმიანობის ფოკუსი ყოველთვის პერსონალური ასისტენტის სერვისზეა მიმართული. პერსონალური ასისტენტის სერვისი დამოუკიდებელი ცხოვრების ერთ-ერთი უმთავრესი ფუნდამენტია და ერთ-ერთი მთავარი საშუალება, რითაც ჩვენ, შეზღუდული შესაძლებლობის მქონე პირებს შეგვიძლია, გვქონდეს არჩევანი და კონტროლი საკუთარ ცხოვრებაზე, საზოგადოებაში და ინსტიტუციებს გარეთ.

ედცქ პერსონალური ასისტენტის სერვისს განსაზღვრავს როგორც საშუალებას, რომელიც შესაძლებელს ხდის დამოუკიდებლად ცხოვრებას. პერსონალური ასისტენტის სერვისის შესყიდვა ხდება კონკრეტულად შეზღუდული შესაძლებლობის მქონე პირებისთვის გამოყოფილი ფინანსური სახსრების მეშვეობით, რომელიც ნებისმიერი საჭირო ასისტირების ხარჯების დაფარვისთვისაა განკუთვნილი. პერსონალური ასისტენტის სერვისის უზრუნველყოფა უნდა მოხდეს ინდივიდუალური საჭიროებების შეფასების და თითოეული ინდივიდის ცხოვრებისეული მდგომარეობის შეფასების საფუძველზე. შეზღუდული შესაძლებლობის მქონე პირების პერსონალური ასისტენტის სერვისისთვის გამოყოფილი ტარიფი გათანაბრებული უნდა იყოს ქვეყნის მიმდინარე სახელფასო ტარიფებთან. როგორც შეზღუდული შესაძლებლობის მქონე პირებს, ჩვენ უნდა გვქონდეს ასისტენტების რეკრუტირების, მომზადებისა და მართვის უფლება სათანადო მხარდაჭერით, თუ ამას ავირჩევთ, და სწორედ ჩვენ უნდა შევარჩიოთ დასაქმების მოდელი, რომელიც ყველაზე მეტად შეესაბამება ჩვენს საჭიროებებს. პერსონალური ასისტენტის სერვისისთვის გამოყოფილმა სახსრებმა უნდა დაფაროს პერსონალური ასისტენტების ხელფასი და საქმიანობასთან დაკავშირებული სხვა ხარჯები, როგორიცაა დამქირავებლის მიერ გაწეული ყველა ხარჯი, ადმინისტრაციული ხარჯები და თანასწორთა მხარდაჭერა იმ პირისთვის, ვინც ასისტირებას საჭიროებს.

შეზღუდული შესაძლებლობის მქონე პირთა უფლებების შესახებ გაეროს კონვენციის მე-19 მუხლი სახელმწიფო მხარისგან მოითხოვს პერსონალური ასისტენტის სერვისის დანერგვას. კონვენციის თანახმად სახელმწიფომ უნდა უზრუნველყოს „შეზღუდული შესაძლებლობის მქონე პირთათვის, ბინაზე, ინსტიტუციური და სხვა სახის საზოგადოებრივი დამხმარე მომსახურების მისაწვდომობა, ინდივიდუალური დახმარების ჩათვლით, რაც აუცილებელია მათი საზოგადოებრივ ცხოვრებაში ჩართვისვის, საზოგადოებისგან იზოლაციისა და სეგრეგაციის პრევენციისთვის.“ მე-5 ზოგადი კომენტარი დამოუკიდებლად ცხოვრებისა და საზოგადოებაში ჩართულობის შესახებ განმარტავს და განსაზღვრავს პერსონალური ასისტენტის სერვისს, რათა თავიდან აიცილოს ტერმითან დაკავშირებული მცდარი დასკვნები და მისი არასწორი გამოყენება.

მითების მსხვრეველი ააშკარავებს ზოგიერთ ყველაზე გავრცელებულ მითს პერსონალური ასისტენტის სერვისის შესახებ. დოკუმენტი დაფუძნებული და შთაგონებულია ავტორისა და კონტრიბუტორების ცხოვრებისეული გამოცდილებით, ჩვენი ყოველდღიური ინტერაქციით შეზღუდული შესაძლებლობის მქონე თემთან მთელ მსოფლიოში, ჩვენი მუშაობით პოლიტიკის შემქმნელებთან და გადაწყვეტილების მიმღებ პირებთან ევროპის, ეროვნულ და ადგილობრივ დონეებზე და რა თქმა უნდა, გაეროს კონვენციით შეზღუდული შესაძლებლობის მქონე პირთა უფლებების შესახებ და მე-5 ზოგადი კომენტარით.

ევროპის დამოუკიდებელი ცხოვრების ქსელმა გადაწყვიტა, გამოეცა მითების მსხვრეველი, რათა აემაღლებინა ცნობიერება პერსონალური ასისტენტის სერვისის საკითხზე და პასუხი გაეცა სხვადასხვა მითისა და მცდარი წარმოდგენისთვის, რომელიც პერსონალური ასისტენტის სერვისის ირგვლივ არსებობს. ჩვენ ხშირად ვკითხულობთ და გვესმის იმ პრაქტიკების შესახებ, რომელსაც „პერსონალურ ასისიტირებას“ უწოდებენ, რაც სინამდვილეში რაღაც სრულიად განსხვავებულია, ამიტომ ვიმედოვნებთ, რომ ეს პუბლიკაცია ხელს შეუწყობს პერსონალური ასისტენტის სერვისის და მხარდაჭერის ამ ფორმასთან დაკავშირებული რიგი საკითხების უკეთ გააზრებას. აგრეთვე ვიმედოვნებთ, რომ მეტი ინფორმაციის მიწოდებით, უფრო ბევრი შეზღუდული შესაძლებლობის მქონე პირი დაინტერესდება პერსონალური ასისტენტის აყვანით ან ამ კრიტიკულად მნიშვნელოვანი სერვისის ადვოკატირებით...

წინამდებარე პუბლიკაცია შექმნილია:

* **შეზღუდული შესაძლებლობის მქონე პირთათვის:** სასარგებლო ინფორმაციის მიღების საფუძველზე შესაძლებელია, რომ უფრო მეტმა შეზღუდული შესაძლებლობის მქონე პირმა გასწიოს ადვოკატირება ან მოითხოვოს პერსონალური ასისტენტი.
* **პერსონალური ასისტენტებისთვის და მათთვის ვისაც სურს, რომ გახდეს პერსონალური ასისტენტი:** მითების მსხვრეველი განმარტავს, თუ რაოდენ მნიშვნელოვანია პერსონალური ასისტენტის ყოლა შეზღუდული შესაძლებლობის მქონე პირებისთვის და რამდენად მიმზიდველი შეიძლება იყოს აღნიშნული პოზიცია მრავალი დასაქმების მსურველისთვის, თუკი ეს საქმე სათანადოდ დაფასდება და დაფინანსდება.
* **ეროვნული და ადგილობრივი ხელისუფლებისთვის:** ცხადია, იმპერატივია, რომ პერსონალური ასისტენტის სერვისი ყველასათვის ხელმისაწვდომი უნდა იყოს, თუმცა მნიშვნელოვანია მისი დანერგვისას წინა პლანზე წამოიწიოს დამოუკიდებელად ცხოვრების ხელშეწყობის ფაქტორმა. წინამდებარე პუბლიკაციაში განმარტებულია რამდენიმე ყველაზე გავრცელებული მახე, რომელიც თავიდან უნდა იქნას აცილებული.
* **ევროკავშირისთვის:** წინამდებარე პუბლიკაციას შეუძლია უზრუნველყოს, რომ ევროკავშირის მიერ დააფინანსებული პერსონალური ასისტენტის პროგრამები თავსებადი იყოს კონვენციასთან შეზღუდული შესაძლებლობის მქონე პირთა უფლებების შესახებ და მე-5 ზოგად კომენტართან.
* **ნებისმიერი ადამიანისთვის, ვისაც სურს, მეტი შეიტყოს პერსონალური ასისტენტის სერვისის შესახებ:** საბოლოო ჯამში, ეს არის იმ შეზღუდული შესაძლებლობის მქონე პირების გამოცდილებების შესახებ აკუმულირებული ინფორმაცია, რომლებიც აქტიურნი არიან დამოუკიდებელი ცხოვრების მოძრაობაში.

# მითი

**ნებისმიერი ტიპის მხარდაჭერას, რომელიც ხორციელდება შეზღუდული შესაძლებლობის მქონე პირის სახლში, შეიძლება ეწოდოს „პერსონალური ასისტენტის სერვისი“.**

# ფაქტი

**მხარდაჭერის უზრუნველყოფა სახლში სხვადასხვა ფორმით არის შესაძლებელი, თუმცა, პერსონალური ასისტენტის სერვისის შემთხვევაში მას შეზღუდული შესაძლებლობის მქონე პირი აკონტროლებს.**

შესაბამისად, მხარდაჭერას შეიძლება ვუწოდოთ „პერსონალური ასისტენტის სერვისი“ მხოლოდ იმ შემთხვევაში თუკი ის მე-5 ზოგადი კომენტარით განსაზღვრულ კრიტერიუმებს აკმაყოფილებს:

* **პერსონალური ასისტენტის სერვისის დაფინანსების გზა.** მე-5 ზოგადი კომენტარის თანახმად პერსონალური ასისტენტის სერვისი (ხელშეწყობა, მხარდაჭერა) უნდა დაფინანსდეს პერსონალიზებული კრიტერიუმის საფუძველზე და ითვალისწინებდეს ადამიანის უფლებათა სტანდარტებს ღირსეული შრომის შესახებ. დაფინანსება უნდა იმართებოდეს შეზღუდული შესაძლებლობის მქონე პირების მიერ და განაწილდეს შეზღუდული შესაძლებლობის მქონე პირებზე, რათა ამ თანხით დაიფაროს ნებისმიერი საჭირო მხარდაჭერა. დაფინანსება ემყარება ინდივიდუალურ საჭიროებათა შეფასებას და ინდივიდუალურ გარემოებებს. ინდივიდუალიზებული მომსახურებები არ უნდა იწვევდეს ბიუჯეტის შემცირებას და/ან პირადი გადასახადების გაზრდას;
* **ვის ხელშია სადავეები.** მე-5 ზოგადი კომენტარი განმარტავს, რომ „მომსახურება უნდა გაკონტროლდეს შეზღუდული შესაძლებლობის მქონე პირის მიერ, რაც გულისხმობს, რომ მას შეუძლია, მომსახურებაზე კონტრაქტი გააფორმოს რამდენიმე ან ერთ-ერთ მიმწოდებელთან, ანდა იყოს დამქირავებელი. შეზღუდული შესაძლებლობის მქონე პირებს აქვთ შესაძლებლობა, შექმნან მომსახურების საკუთარი გეგმა, ანუ დააპროექტონ მომსახურება და გადაწყვიტონ, ვინ, როგორ, როდის, სად და რა სახით უნდა მიაწოდოს სერვისი; ასევე, მართონ მომსახურება და ინსტრუქტაჟი ჩაუტარონ სერვისის მიმწოდებლებს;“
* **ურთიერთობა შეზღუდული შესაძლებლობის მქონე პირსა და მის ასისტენტს (ასისტენტებს) შორის.** მე-5 ზოგად კომენტარში აღნიშნულია, რომ „პერსონალური ასისტენტის სერვისი არის ურთიერთობა ერთი-ერთზე. პერსონალური ასისტენტები უნდა იყვნენ შესაბამისად გაწვრთნილნი და მათ ზედამხედველობდეს პირი, ვისთვისაც განკუთვნილია ეს დახმარება. ასისტენტების „გაზიარება“ არ შეიძლება დახმარების გასაწევი პირის სრული და თავისუფალი თანხმობის გარეშე. ეს შეზღუდავს და ხელს შეუშლის თვითგამორკვევას და სპონტანურ მონაწილეობას საზოგადოებრივ ცხოვრებაში“;
* **ვინ იღებს გადაწყვეტილებებს იმის შესახებ, თუ რას გააკეთებს ასისტენტი.** მე-5 ზოგადი კომენტარის თანახმად, ერთ-ერთი უმთავრესი კრიტერიუმი გახლავთ „მომსახურების მიწოდების თვითმართვა. შეზღუდული შესაძლებლობის მქონე პირებს, რომლებიც საჭიროებენ პერსონალური ასისტენტის სერვისს, შეუძლიათ თავისუფლად აირჩიონ პირადი კონტროლის დონე მომსახურების მიწოდებაზე, მათი ცხოვრებისეული გარემოებებისა და პრიორიტეტების შესაბამისად. მიუხედავად იმისა, რომ გათვალისწინებულია „დამქირავებლის“ პასუხისმგებლობებიც, შეზღუდული შესაძლებლობის მქონე პირი ყოველთვის დგას მხარდაჭერაზე გადაწყვეტილებების ცენტრში. ის არის პირი, რომლისკენაც უნდა მიემართებოდეს კითხვები და რომლის პირად არჩევანსაც უნდა სცენ პატივი. პირადი დახმარების კონტროლი შესაძლებელია მხარდაჭერით მიღებული გადაწყვეტილებით.“

იმის გათვალისწინებით, რომ შინმოვლას (სახლში მხარდაჭერის კიდევ ერთი ფორმა) ხშირად შეცდომით უწოდებენ „პერსონალური ასისტენტის სერვისს“, ედცქ-მა შეიმუშავა შედარების ცხრილი, რომელიც წარმოაჩენს ძირითად განსხვავებებს მათ შორის.[[1]](#footnote-1) ერთ-ერთი მთავარი სხვაობა ის არის, რომ შინმოვლას ყველაზე ხშირად უზრუნველყოფს სააგენტო, რაც იმას ნიშნავს, რომ სააგენტო აგზავნის „მომვლელებს“, რომლებიც ხელმისაწვდომნი არიან და ხშირად ყოველ ჯერზე იცვლებიან. შეზღუდული შესაძლებლობის მქონე პირს არჩევანი არ აქვს. სხვა იღებს გადაწყვეტილებას იმის შესახებ, თუ რას გააკეთებს „მომვლელი“. ჩვეულებრივ, „მომვლელები“ ადამიანს ეხმარებიან სახლში ბაზისური საჭიროებების დაკმაყოფილებაში; მათ შორის კვებაში, დაბანაში, მედიკამენტების მიღებაში, დალაგებაში. პერსონალური ასისტენტები, მეორე მხრივ, ხშირად ახორციელებენ შეზღუდული შესაძლებლობის მქონე პირის მხარდაჭერას სახლს გარეთაც, მაგალითად, იქნება ეს სუპერმარკეტში თუ კინოში წასვლა, მეგობრების ნახვა, სკოლასა თუ სამსახურში სიარული და მოგზაურობაც კი.

ზოგიერთმა ადამიანმა შესაძლოა პერსონალური ასისტენტის სერვისს შინმოვლა არჩიოს, რათა თავი აარიდოს გადაწვეტილების მიღებას, პერსონალის შერჩევას და დამსაქმებლის პასუხისმგებლობებს. მნიშვნელოვანია, რომ ეს იყოს შეზღუდული შესაძლებლობის მქონე პირების ჭეშმარიტი და არა თავსმოხვეული არჩევანი. აგრეთვე მნიშვნელოვანია, რომ თანასწორთა მხარდაჭერა, ადმინისტრაციული მხარდაჭერა და დაფინანსება ხელმისაწვდომი იყოს მათთვის, ვისაც პერსონალური ასისტენტის სერვისის გამოყენება სურს, ისე რომ პერსონალური ასისტენტის სერვისის გამოყენების პასუხისმგებლობები და პირადი ბიუჯეტის მართვა ზედმეტ ტვირთად არ იქცეს მიმღები პირისთვის. მაგალითად, ზოგიერთი ამოცანის შესრულება, როგორიცაა პერსონალური ასისტენეტების რეკრუტირება ან განრიგის მართვა, შესაძლოა შესრულდეს დამოუკიდებელი ცხოვრების ცენტრის (სახელმწიფოს დაფინანსებით) ან მომხმარებელთა კოოპერატივების დახმარებით.

აგრეთვე, აღსანიშნავია, რომ თავისი არსით, პერსონალური ასისტენტის სერვისის უზრუნველყოფა ვერ მოხდება რეზიდენტული ზრუნვის დაწესებულების გარემოში. ამის მიზეზი გახლავთ ის, რომ ინსტიტუციებში პირს არ გააჩნია კონტროლი ზრუნვასა და მხარდაჭერაზე, რომელსაც ის იღებს და არ შეუძლია აირჩიოს, მაგალითად, ასისტენტის გათავისუფლება, თუკი სხვა ადამიანის დაქირავება სურს. სხვა კრიტერიუმები, რომლებიც პერსონალური ასისტენტის სერვისს ახასიათებს აგრეთვე შეუსაბამოა რეზიდენტული ზრუნვის დაწესებულებებისთვის.

საბოლოოდ, ედცქ - ს პერსონალური ასისტენტის სერვისის ნუსხის[[2]](#footnote-2) გამოყენება შესაძლებელია პერსონალური ასისტენტის სერვისის სისტემის შემუშავებისა თუ შეფასებისთვის, იმისათვის, რომ უზრუნველყოფილი იყოს ამ სისტემის თანხვედრა კონვენციასთან შეზღუდული შესაძლებლობის მქონე პირების უფლებების შესახებ და დამოუკიდებელი ცხოვრების ფილოსოფიასთან. ყალბი პერსონალური ასისტენტის სერვისის მახასიათებლები, რომელიც განსხვავდება ნამდვილი პერსონალური ასისტენტის სერვისისგან და რომელიც ადოლფ რაცკამ შეიმუშავა, აგრეთვე გამოსადეგია პერსონალური ასისტენტის სერვისსა და შინმოვლას შორის განსხვავებების გასაგებად (იხ. ცხრილი 1).

დაკავშირებული მითები

* შეზღუდული შესაძლებლობის მქონე პირები მადლიერნი უნდა იყვნენ ყოველგვარი მხარდაჭერის გამო, რომელსაც იღებენ.
* პერსონალური ასისტენტის ყოლა ხელს შეუშლის და შეაყოვნებს შეზღუდული შესაძლებლობის მქონე პირების მზაობას, თვითონ შეასრულონ თავიანთი ყოველდღიური რუტინა. ისინი უფრო გაზარმაცდებიან და ნაკლებ პასუხისმგებლობას აიღებენ საკუთარ ქმედებებზე.
* პერსონალურმა ასისტენტმა უნდა მოუაროს შეზღუდული შესაძლებლობის მქონე პირს.

**ცხრილი 1:** პერსონალური ასისტენტის სერვისის ყალბი სქემის გავრცელებული მახასიათებლები

|  |  |
| --- | --- |
| 1. | დაწესებულია შეზღუდვები პერსონალური ასისტენტებისა თუ სერვისის მიმწოდებლების შერჩევის შესაძლებლობაზე. მაგალითად, პერსონალური ასისტენტის დამქირავებელს შეუძლია დაასაქმოს მხოლოდ გარკვეული კატეგორიის ადამიანები, მაგალითად, ხანგრძლივად დაუსაქმებელი პირები; ან შეუძლია ითანამშრომლოს ისეთ სააგენტოსთან, რომელიც სახელმწიფოს მიერ დამტკიცებულ სიაშია. |
| 2. | სერვისის მიმღებ პირებს არ გააჩნიათ კონტროლი დაფინანსებაზე. |
| 3. | პირდაპირი გადახდები ძირითადად განსაზღვრულია არსებული შემოსავლის საფუძველზე, თუმცა ზოგჯერ შეზღუდული შესაძლებლობის ხარისხზეც. შესაბამისად, პირველ შემთხვევაში, პირდაპირი გადახდების უზრუნველყოფა მხოლოდ დაბალი შემოსავლის ადამიანებს ეხებათ, ან ხდება ფინანსური სახსრების შემოწმება, ისე რომ პირდაპირი გადახდები ხელმისაწვდომი იყოს მხოლოდ დაბალი შემოსავლის მქონეთათვის. |
| 4. | პირდაპირ გადარიცხვებზე ხელმისაწვდომობა დამოკიდებულია გეოგრაფიულ საცხოვრებელზე. შესაბამისად, პირდაპირი გადარიცხვა ვერ შენარჩუნდება, როდესაც ინდივიდი შეიცვლის საცხოვრებელ ადგილსამყოფელს. |
| 5. | კვირაში ასისტირების საათების მაქსიმალური და მინიმალური რაოდენობა მკაცრადაა განსაზღვრული. |
| 6. | ასისტირება შემოიფარგლება მხოლოდ პერსონალური ზრუნვით, მაგალითად, დაბანით, კვებით და ასე შემდეგ.  |
| 7. | ფინანსები არ არის საკმარისი ადამიანთა საჭიროებების დასაფარად, მათ შორის იმ პირებისაც, ვინც საკუთარ თავზე იღებს დამქირავებლის როლის შესრულებას. |
| 8. | დაწესებულია მინიმალური და/ან მაქსიმალური ასაკობრივი ზღვარი პერსონალური ასისტენტის სერვისის მომხმარებლისთვის.  |

(ცხრილი შედგენილია ჯიმ ელდერ-ვუდვარდის[[3]](#footnote-3) მიერ, ადაპტირებული ადოლფ რაცკასგან[[4]](#footnote-4), 2018)

მითი

**პერსონალური ასისტენტის სერვისი განკუთვნილია მხოლოდ ფიზიკური შეზღუდვის მქონე ადამიანებისთვის. ინტელექტუალური შეზღუდვის, აუტიზმისა და ინტენსიური საჭრიოებების მქონე პირებს არ შეუძლიათ პერსონალური ასისტენტის სერვისის მართვა.**

ფაქტი

**პერსონალური ასისტენტის სერვისი განკუთვნილია ყველა შშმ პირისთვის, რომელიც საჭიროებს მხარდაჭერას იმისათვის, რომ შეძლოს დამოუკიდებელად ცხოვრება საკუთარ ცხოვრებაზე კონტროლისა და არჩევანის გზით, მიუხედავად შეზღუდვის ტიპისა და სხვა მახასიათებლებისა.**

შეზღუდული შესაძლებლობის მქონე პირთა უფლებების კონვენციის მე-19 მუხლის თანახმად: “წინამდებარე კონვენციის მონაწილე სახელმწიფოები აღიარებენ შეზღუდული შესაძლებლობის მქონე ყველა პირის თანაბარ უფლებას, სხვებთან თანასწორი არჩევანით იცხოვრონ საზოგადოებაში და იღებენ ეფექტურ და შესაბამის ზომებს, რათა ხელი შეუწყონ შეზღუდული შესაძლებლობის მქონე პირთა ამ უფლების სრულ რეალიზებასა და მათ სრულყოფილ ჩართვას ადგილობრივ საზოგადოებაში”.

კონვენცია სახელმწიფოსგან მოითხოვს „შეზღუდული შესაძლებლობის მქონე პირთათვის, ბინაზე, ინსტიტუციური და სხვა სახის საზოგადოებრივი დამხმარე მომსახურების მისაწვდომობას, ინდივიდუალური დახმარების ჩათვლით, რაც აუცილებელია მათი საზოგადოებრივ ცხოვრებაში ჩართვისთვის, საზოგადოებისგან იზოლაციისა და სეგრეგაციის პრევენციისთვის.“

ამასთან, მე-5 ზოგადი კომენტარი კონვენციის მე-19 მუხლის შესახებ ხაზს უსვამს, რომ „პირები ინტელექტუალური დარღვევებით, მით უმეტეს კომპლექსური საკომუნიკაციო მოთხოვნილებებით, ხშირად ინსტიტუციური დაწესებულების გარეთ ცხოვრებისთვის უუნაროდ ფასდებიან. ასეთი დასაბუთება ეწინააღმდეგება მე-19 მუხლს, რომელიც აფართოებს დამოუკიდებლად ცხოვრებისა და საზოგადოებაში ჩართულობის უფლებას ყველა შშმ პირისთვის, ინტელექტუალური შესაძლებლობისა და თვითფუნქციონირების, ასევე მხარდაჭერის საჭიროების ხარისხის მიუხედავად.“[[5]](#footnote-5)

შესაბამისად, ზემოთქმულის საფუძველზე, მაგრამ აგრეთვე სხვადასხვა ქვეყანაში არსებული საუკეთესო პრაქტიკების საფუძველზე (გაეცანით, მაგალითად, „JAG” – ის საქმიანობას შვედეთში), შეგვიძლია მკაფიოდ ვთქვათ, რომ პერსონალური ასისტირება განკუთვნილია ყველა შშმ პირისთვის, რომელსაც სჭირდება მხარდაჭერა, რათა შეძლოს დამოუკიდებლად ცხოვრება, ისარგებლოს არჩევანითა და საკუთარ ცხოვრებაზე კონტროლის უფლებით. ეს აგრეთვე მოიცავს ადამიანებს ვიზუალური შეზღუდვით, ინტელექტუალური შეზღუდვით, აუტიზმით და რამდენიმე შეზღუდვის მქონე ადამიანებს. პერსონალური ასისტენტის სერვისზე კონტროლის განხორციელება სხვადასხვა გზით არის შესაძლებელი, მათ შორის მხარდაჭერილი გასაწყვეტილების მიღებით.

ასისტენტის მიერ უზრუნველყოფილი მხარდაჭერა სხვადასხვაგვარია და დამოკიდებულია თითოეული ინდივიდის საჭიროებებსა და გარემოებებზე. მაგალითად, ფიზიკური შეზღუდვის მქონე პირმა შესაძლოა ასისტენტი გამოიყენოს როგორც მათი „ხელი“ ან „ფეხი“, ინტელექტუალური შეზღუდვის მქონე ადამიანმა, როგორც დამხმარე ფულის მოხმარებაში, საზოგადოებრივი ტრანსპორტის გამოყენებაში თუ კომპლექსური ინფორმაციის გაგებაში და ა.შ. სხვას შესაძლოა დახმარება დასჭირდეს იმისთვის, რომ ასისტენტმა შეახსენოს მედიკამენტის მიღება, აგრეთვე საკვების მომზადებისთვის ან ბინისა თუ ბაღის მოწესრიგებისთვის.

როდესაც საქმე ეხებათ პირებს, რომლებსაც კომუნიკაციასთან დაკავშირებული განსხვავებული საჭიროებები აქვთ, რომლებიც კომუნიკაციის არაფორმალურ საშუალებებს იყენებენ, მე-5 ზოგადი კომენტარი ითხოვს, რომ აღნიშნული პირები „უზრუნველყონ შესაბამისი მხარდაჭერით. ეს მსგავსი საჭიროების მქონე პირებს საშუალებას მისცემს, რომ ჩამოაყალიბონ საკუთარი მითითებები, გადაწყვეტილებები, არჩევანი და/ან პრიორიტეტები, რომელსაც სხვებიც პატივისცემით მოეპყრობიან და მიჰყვებიან“ (პარაგრაფი 17).

აგრეთვე მნიშვნელოვანია იმის აღნიშვნა, რომ ყველა შშმ პირს არ სჭირდება იგივე ტიპის მხარდაჭერა და სერვისები იმისთვის, რომ იცხოვროს დამოუკიდებლად. შესაბამისად, პერსონალური ასისტენტის სერვისი არ არის ინსტრუმენტი, რომელიც ყველა შშმ პირს სჭირდება და ამიტომ სხვა სახის მხარდაჭერა აგრეთვე უნდა იყოს ხელმისაწვდომი (მათ შორის, მაგალითად, ფინანსური მხარდაჭერა და დამხმარე ხელსაწყოები). ეს იმას არ ნიშნავს, რომ შშმ პირებს, რომლებსაც არ სჭირდებათ პერსონალური ასისტენტის სერვისი, შეუძლიათ მხარდაჭერის გარეშე ცხოვრება. დამოუკიდებლად ცხოვრება მოიცავს კრიტერიუმების ფართო სპექტრს და არსებობს სხვა მრავალი წინაღობა, რომელსაც შშმ პირები ამ კონტექსტში ხვდებიან (როგორც ეს აღწერილია ნაშრომში „დამოუკიდებლად ცხოვრების 12 პრინციპი“[[6]](#footnote-6))

დაკავშირებული მითები

* პერსონალური ასისტენტის სერვისი კარგი გამოსავალია მხოლოდ იმ ადამიანებისთვის, რომლებსაც მხარდაჭერის ნაკლები საჭიროებები აქვთ. შეუძლებელია პერსონალური ასისტენტის სერვისი ორგანიზება ისეთი პირისთვის, ვინც 24/7 -ზე მხარდაჭერას საჭიროებს.

# მითი

**დამოუკიდებელი ცხოვრების ვარიანტები, როგორიცაა პერსონალური ასისტენტის სერვისი, არ არის შშმ ბავშვებისთვის განკუთნილი. [[7]](#footnote-7)**

# ფაქტი

**გამოცდილება გვაჩვენებს, რომ ბავშვებისა და ახალგაზრდა ადამიანებისთვის შესაძლოა ძალზე სასარგებლო აღმოჩნდეს პერსონალური ასისტენტის სერვისი.**

დამოუკიდებლად ცხოვრების მხარდაჭერის ვარიანტები, როგორიცაა პერსონალური ასისტენტის სერვისი, ხშირად ხელმისაწვდომია მხოლოდ ზრდასრულთათვის. ეს ნიშნავს, რომ მხარდაჭერას, რომელსაც შშმ ბავშვები და მათი ოჯახები იღებენ, იღებენ მხოლოდ სეგრეგირებულ გარემოში, როგორიცაა სპეციალიზებული სკოლები, ბავშვთა დაწესებულებები, დღის ცენტრები, ინსტიტუციური დროებითი მოვლის ცენტრები და ა.შ. ეს განსაკუთრებით ეხება იმ ბავშვებს, რომლებსაც ინტელექტუალური შეზღუდვის დიაგნოზი, ან რომლებსაც კომპლექსური მხარდაჭერის საჭიროებები აქვთ. მხარდაჭერის დანაკლისმა ოჯახში ან მთავარ საგანმანათლებლო დაწესებულებებში შესაძლოა შექმნას ძალზე სტრესული გარემო და ბავშვი უმიზეზოდ დააცილოს ოჯახებსა და თანატოლებს. ეს აგრეთვე ასაზრდოებს იდეას, რომ „განსაკუთრებული“ სერვისებისა და დაწესებულებების არსებობა აუცილებელია.

დამოუკიდებელი ცხოვრება არ არის განკუთვნილი მხოლოდ ზრდასრულთათვის. იგი მოიცავს შშმ პირთა ცხოვრებისეული გამოცდილებების მთელ სპექტრს, ადრეულ წლებსა და ზრდასრულობაში გადასვლას, ზრდასრულ ცხოვრებაზე და დასაქმებასა და სიბერეზეც ვრცელდება. რაც უფრო ადრე მიიღებს ინდივიდი დამოუკიდებლად ცხოვრების მხარდაჭერას და მიეცემა შანსი, გაიზარდოს საკუთარ ოჯახში და თანატოლებთან ერთად, მით მეტია ალბათობა, რომ თავდაჯერებულ და აქტიურ ზრდასრულად ჩამოყალიბდება. მეორე მხრივ, ადრეულ ინსტიტუციონალიზაციას ხშირად მიჰყავს ადამიანი დამატებით შეზღუდვებამდე და მთელი ცხოვრების ინსტიტუციური ზრუნვის ქვეშ გატარებამდე.

თავისთავად ცხადია, რომ პერსონალური ასისტენტის სერვისი ვერ ჩაანაცვლებს ბავშვზე მშობლებისა თუ მზრუნველების მიერ გაწეულ ზრუნვას. არამედ, მისი მიზანია საჭიროებისამებრ შეავსოს იგი, ისე რომ ბავშვის მშობლებმა თუ მზრუნველებმა შეძლონ მუშაობა, სხვა შვილებთან დროის გატარება და შესვენება საჭიროების შემთხვევაში. პერსონალური ასისტენტის სერვისი აგრეთვე უმთავრესია, რათა ბავშვებმა მოახერხონ ჩვეულებრივ საგანმანათლებლო დაწესებულებებში სწავლა. თუ შშმ პირებს ექნებათ შესაძლებლობა ადრეული ასაკიდან მიიღონ დამოუკიდებელი ცხოვრების გამოცდილება, მაშინ აგრეთვე ექნებათ თანაბარი შესაძლებლობები თავად ჩამოიყალიბონ ცხოვრების გეზი და პირადი კავშირები თავიანთ შეზღუდული შესაძლებლობის არმქონე თანატოლების მსგავსად.

და ბოლოს, კიდევ ერთი არგუმენტი, რომელითაც ცდილობენ გაამართლონ მოსაზრება, რომ პერსონალური ასისტენტის სერვისი ბავშვებისთვის შეუფერებელია, არის ის, რომ ბავშვებს არ აქვთ უნარი დაიქირავონ და მართონ თავიანთი ასისტენტები. თუმცა, როგორც მოწმობენ ქვეყნები, სადაც ბავშვებს შეუძლიათ პერსონალური ასისტენტების ყოლა, მშობლები თუ მზრუნველები (დამოუკიდებელი ცხოვრების ცენტრებისა და მსგავსი ორგანიზაციების მხარდაჭერით) შესაბამისად უზრუნველყოფენ, რომ ასისტენტებმა დააკმაყოფილონ მხარდაჭერა, რომელსაც ბავშვი საჭიროებს.

# მითი

**უმჯობესია, შშმ პირებს პერსონალურ ასისტენტებად ჰყავდეთ საკუთარი ოჯახის წევრი, რადგან ისინი მათ ყველაზე კარგად იცნობენ.**

# ფაქტი

**მრავალი შშმ პირის გამოცდილება ადასტურებს, რომ ხშირად ოჯახის წევრისა თუ ნათესავის პერსონალურ ასისტენტად ყოლა არ ხდის შშმ პირს უფრო მეტად დამოუკიდებელს.**

პერსონალური ასისტენტის სერვისი შშმ პირებს აძლევს არჩევანსა და კონტოლს საკუთარ ცხოვრებაზე და მათთვის შესაძლებელს ხდის დამოუკიდებლად ცხოვრებას. ეს მნიშვნელოვანი ფაქტორია, რომელიც მრავალი ადამიანის ცხოვრებას ცვლის. შშმ პირები არიან დამქირავებლები და ირჩევენ რისი გაკეთება სურთ, როდის და როგორ, ისე, როგორც პირები, რომლებსაც არ აქვთ შეზღუდული შესაძლებლობა.

თუმცა, ზოგიერთ ქვეყანაში, შშმ პირები იძულებულნი არიან პერსონალურ ასისტენტებად დაასაქმონ ოჯახის წევრები ერთადერთი მიზეზით, რომ ისინი ძალზე მცირე დაფინანსებას იღებენ იმისთვის, რომ ასისტენტად აიყვანონ პირი, რომელიც არ იქნება ოჯახის წევრი. ზოგჯერ დაფინანსება მნიშვნელოვნად ჩამოუვარდება საარსებო მინიმუმს. სხვა შემთხვევებში დაფინანსებული საათების რაოდენობა დღეში იმდენად მცირეა, რომ რთულია ისეთი ასისტენტის პოვნა, რომელიც მზად იქნება ეს საქმე შეასრულოს.

ედცქ-ს პოზიციაა, რომ შშმ ადამიანებს არ უნდა უწევდეთ პერსონალურ ასისტენტებად ოჯახის წვრების, ნათესავების, ან თუნდაც მეგობრების დასაქმება. გამოცდილებები იმ ქვეყნებიდან, სადაც ხშირია პერსონალურ ასისტენტებად ოჯახის წევრების დაქირავება, აჩვენებს, რომ ასეთ შემთხვევაში შშმ პირები სულაც არ ხდებიან დამოუკიდებლები. აღნიშნულ მოდელს უბრალოდ მოაქვს დამატებითი დაფინანსება ოჯახისათვის, ან უზრუნველყოფს დასაქმების შესაძლებლობებს მშობლებისა თუ ნათესავებისთვის.

პერსონალური ასისტენტი არის შშმ პირის მიერ (რომელიც მოქმედებს როგორც „უფროსი“) დასაქმებული ადამიანი, რომელიც მიჰყვება შშმ პირის კონკრეტულ ინსტრუქციებს წინასწარ დადებული კონტრაქტის საფუძველზე. შესაძლოა, რთული აღმოჩნდეს საკუთარი მშობლების, მეუღლის, შვილებისა თუ მეგობრების დასაქმება და მოლოდინის შექმნა, რომ სამუშაო საათებში ისინი „დაქირავებულებივით“ მოიქცევიან და ამის შემდგომ თავიანთ ჩვეულ როლს დაუბრუნდებიან (მშობლისას თუ მეგობრისას, მაგალითად). აგრეთვე არის სიტუაციები, როგორიცაა პაემნებზე სიარული, ინტიმური ურთიერთობები ან მეგობრების ნახვა, რომელშიც მრავალ ადამიანს ურჩევნია, რომ მშობელი არ ახლდეს თან.

ჩვენი ერთ-ერთი წევრის სიტყვებით, რომელიც დამოუკიდებელად ცხოვრების აქტივისტია შოტლანდიიდან, ოჯახის წევრის არდასაქმებას თავის უპირატესობები აქვს: „პერსონალურ ასისტენტს აგრეთვე შეუძლია ოჯახური ურთიერთობების ნორმალიზება - კაც მზრუნველს შეუძლია კიდევ ერთხელ გახდეს ქმარი (დაუბრუნდეს ქმრის როლს), ან ქალ მზრუნველს შეუძლია კიდევ ერთხელ გახდეს ცოლი (დაუბრუნდეს ცოლის როლს). საკმარისად რთულია გაწრთვნა პერსონალური ასიტენტი, შემდგომ კი სთხოვო საჯდომი გამოგიწმინდოს, რომ აღარაფერი ვთქვათ პერსონალური ასისტენტის გაწვრთნაზე, რომელსაც მოგვიანებით სიყვარულით უნდა ეამბორო, როგორც მეუღლეს.“

სხვა აქტივისტმა უნგრეთიდან გვითხრა: „შენი პერსონალური ასისტენტი შეიძლება იყოს შენი მეგობარი, მაგრამ უპირველეს ყოვლისა, შენ მათი დამქირავებელი ხარ.“

ედცქ აღიარებს, რომ ზოგიერთ ადამიანს - მრავალ შემთხვევაში ინტელექტუალური შეზღუდვის მქონე პირებს - შესაძლოა სურდეთ, რომ პერსონალურ ასისტენტებად ჰყავდეთ მშობელი, და ან ძმა, ან ოჯახის სხვა წევრი. სწორედ ამ მიზეზით, ედცქ არ მოითხოვს ოჯახის წევრების დაქირავების აკრძალვას. როდესაც ოჯახის წევრის დასაქმება შშმ პირის გულწრფელი არჩევანი ან სურვილია, მიზეზს არ აქვს მნიშვნელობა - მათი სურვილისა და არჩევანის პატივისცემა აუცილებელია.

იმ ინტელექტუალური შეზღუდვის მქონე პირებისთვის, ვინც არჩევს, არ დაიქირავოს ოჯახის წევრები, მნიშვნელოვანია თანასწორთა მხარდაჭერა სხვა შშმ აქტივისტებისა და მათი დამოუკიდებელი ცხოვრების ცენტრების მხირდან. ისევე როგორც მნიშვნელოვანია, სათანადო თანამშრომლობა იმ შშმ პირების ოჯახებთან, რომლებიც პერსონალური ასისტენტის სერვისის ეკოსისტემის ნაწილები გახდებიან, მათი მხარდაჭერა პერსონალური ასისტენტების რეკრუტირებისა და მომზადების მიმართულებით ისე, რომ თავად არ იქცნენ პერსონალურ ასისტენტებად.

ტრადიციებმა და კულტურამ შესაძლოა, აგრეთვე, იქონიოს გავლენა შშმ პირის მიერ ასისტენტის შერჩევაზე. ზოგიერთი ქვეყნის კულტურაში ფესვგადგმულია საკუთარი შვილის დამოუკიდებლობის ხელშეწყობა, თუმცა, სხვა ქვეყნებში შესაძლოა არსებობდეს მოლოდინი, რომ ახალგაზრდა ადამიანებმა და ზრდასრულებმა უნდა განაგრძონ ცხოვრება ოჯახში და ასისტენტებად ჰყავდეთ ოჯახის წევრები. ასეთ შემთხვევებში შესაძლოა გართულდეს იმის თქმა, შშმ პირი ირჩევს ოჯახის წევრს ასისტენტად, თუ ეს ზეწოლის ან ტრადიციის შედეგია. ასეთ შემთხვევაში, მნიშვნელოვანია პერსონალური ასისტენტის სერვისის იმგვარად რეგულირება, რომ გამარტივდეს არჩევანის გაკეთება; მაგალითად, გაძლიერების, თანასწორთა მხარდაჭერის და დამოუკიდებელი ცხოვრების საკითხებში მომზადების საშუალებით (როგორც შშმ პირების, ისე მათი ოჯახის წევრების).

დაკავშირებული მითები

* პერსონალური ასისტენტი თქვენი საუკეთესო მეგობარი უნდა იყოს.
* პერსონალურ ასისტენტს შეუძლია გააკეთოს ყველაფერი, რასაც შშმ პირი ეტყვის.

# მითი

**პერსონალური ასისტენტის სერვისი უფრო ხარჯიანია, ვიდრე შშმ პირის დაწესებულებაში მოთავსება.[[8]](#footnote-8)**

# ფაქტი

#### **პერსონალური ასისტენტის სერვისის ხარჯის საკითხი არ უნდა იქნას გამოყენებული მისი მოხმარებისა თუ მასზე უარის თქმის არგუმენტად. დამოუკიდებელი ცხოვრება ადამიანის უფლებაა და რაკი პერსონალური ასისტენტის სერვისი მრავალი ადამიანისთვის წარმოადგენს ერთადერთ გზას იმისთვის, რომ ისარგებლოს საკუთარი უფლებებით, დაზოგვის მიზნით მასზე უარის თქმა დაუშვებელია. თუმცა, თუკი ეკონომიკურ არგუმენტებს მაინც განვიხილავთ, არსებობს მტკიცებულება, რომ პერსონალური ასისტენტის სერვისი ფინანსური თვალსაზრისით, კვლავაც უკეთესი არჩევანია.**

ხშირია კამათი იმის შესახებ, რომ თემში ცხოვრება უდავოდ სჯობს რეზიდენტული ზრუნვის დაწესებულებებში ცხოვრებას, თუმცა ძალზე ძვირია ისეთი დამოუკიდებელი ცხოვრების მხარდაჭერის უზრუნველყოფა, როგორიცაა პერსონალური ასისტენტის სერვისი, ყველასთვის, ვისაც ეს სჭირდება. ამ მოსაზრებას არა ერთი პრობლემა აქვს.

უპირველესად, დამოუკიდებელი ცხოვრება ადამიანური უფლებაა და არ შეიძლება მასზე უარის თქმა იმ მიზეზით, რომ ის ძალზე ხარჯიანია. გარდა ამისა, მტკიცება, რომ დამოუკიდებლად ცხოვრება ყოველთვის უფრო ძვირია, ვიდრე დაწესებულების მიერ უზრუნველყოფილი ზრუნვა, როგორც წესი მტკიცებულებისა თუ ანალიზის გარეშე არის ხოლმე წარმოდგენილი. მაგალითად, ჩრდილო ირლანდიაში ჩატარებული კვლევის თანახმად დამოუკიდებელად ცხოვრების (პა/პერსონალური ასისტენტის სერვისი) დაფინანსებაზე დახარჯულ ყოველ 1 ფუნტ სტერლინგზე საზოგადოება 11 ფუნტ სტერლინგს იგებს.[[9]](#footnote-9) ღირებულების თვალსაზრისით, იქნება ეს არაინტენსიური თუ ინტენსიური საჭიროების მქონე ადამიანებისთვის, პირდაპირი გადახდების შედეგად იზრდება ცხოვრების ხარისხის მაჩვენებლები.

სამწუხაროდ, ჯანდაცვისა და სოციალური დახმარების სერვისების დაფინანსების სტრუქტურა ფინანსურად წაახალისებს ადგილობრივ ხელისუფლებას და უბიძგებს მას არჩევანი რეზიდენტულ ზრუნვაზე შეაჩეროს. ისინი, ვინც უზრუნველყოფენ დამოუკიდებელი ცხოვრების ვარიანტებს, ზოგადად, შეზღუდვას აწესებენ იმაზე, თუ რამდენი მხარდაჭერა შეიძლება მიიღოს ერთმა ადამიანმა. საცხოვრებელი ხარჯები ჯგუფურ საფუძველზე განისაზღვრება და შესაძლოა, რთული აღმოჩნდეს იმის დადგენა, თუ რა ოდენობით თანხა გამოიყოფა და რას ფარავს ის. ამ დროს, დამოუკიდებელი ცხოვრება მოითხოვს რესურსების გამოყოფას ინდივიდუალური საჭიროებების შესაბამისად, ინდივიდუალიზებული ბიუჯეტის (პირდაპირი გადახდების) სახით, რომელსაც შშმ პირი გამოიყენებს მხარდაჭერის სანაცვლოდ. ზემოჩამოთვლილ და სხვა მრავალ მიზეზთა გამო, ინსტიტუციური ხარჯებისა და დამოუკიდებელი ცხოვრების ხარჯების შედარება ძალზე რთულია. დამოუკიდებლად ცხოვრება მოითხოვს რადიკალური ცვლილებების განხორციელებას სერვისების მიწოდების წესსა და დაფინანსებაში და არ მუშაობს როგორც უბრალოდ არსებული სერვისების დანამატი.

აგრეთვე, ხშირად დამოუკიდებელად ცხოვრების ხარჯებს არ განიხილავენ სოციალური და ეკონომიკური დაბანდების ფორმად. ინსტიტუციური ზრუნვისას, იმის მაგივრად, შშმ პირები წაახალისონ, რომ აქტიური წვლილი შეიტანონ საკუთარ თემსა და საზოგადოებაში, რესურსები შეზღუდვების შექმნასა და შენარჩუნებაში იხარჯება. ეს წარმოქმნის საჭიროზე მეტ დანახარჯს სოციალური დაცვის შეღავათებზე, ამასთანავე იკარგება შემოსავალი გადასახადებიდან, რომელსაც შშმ პირები გადაიხდიდნენ, მუშაობის და პერსონალური ასისტენტის აყვანის შესაძლებლობა რომ ჰქონოდათ.

## მითი

**პერსონალურ ასისტენტებს სჭირდებათ მომზადება და სამედიცინო ცოდნა. ისინი უნდა ფლობდნენ განსაზღვრულ კვალიფიკაციებს, რათა სათანადოდ და უსაფრთხოდ შეასრულონ თავიანთი საქმე. ყველას არ შეუძლია, იყოს პერსონალური ასისტენტი.**

# ფაქტი

# შშმ პირებს უნდა ჰქონდეთ უფლება, ინდივიდუალურად დაგეგმონ თავიანთი მომსახურება, რაც გულისხმობს გადაწყვეტილების მიღებას იმის თაობაზე, თუ ვისგან, როგორ, როდის, სად და რა გზით უნდა მიიღონ მომსახურება. ზოგმა შესაძლოა ასისტენტად აირჩიოს მომზადებული პროფესიონალი, სხვებმა კი შეიძლება შეარჩიონ შესაფერისი ადამიანები ნებისმიერი კონკრეტული პროფესიისა თუ განათლების გარეშე. შესაძლოა უპირატესობა მიანიჭონ ადამიანებს, რომლებსაც არავითარი პროფესიული გამოცდილება არ აქვთ, თავი აარიდონ ადამიანებს ჯანდაცვის სექტორიდან, ან თუნდაც შეარჩიონ შშმ პირი ამ როლის შესასრულებლად.

საჭიროების შემთხვევაში, შშმ პირებს უნდა ჰქონდეთ მათი ასისტენტების რეკრუტირების, მომზადებისა და მართვის უფლება შესაბამისი მხარდაჭერის თანხლებით. აგრეთვე უნდა ჰქონდეთ უფლება, აირჩიონ დასაქმების მოდელი, რომელიც ყველაზე უკეთ მოერგება მათ საჭიროებებს. სურვილის შემთხვევაში, მათ შეუძლიათ მიმართონ და დაავალონ სხვა სერვისის მიმწოდებლებს, ფორმალურად დაიქირავონ მათი პერსონალური ასისტენტები, მაგრამ მომსახურების მართვის სადავეები მთლიანად შშმ პირების ხელში უნდა დარჩეს (მაგალითად არჩევანი იმის შესახებ თუ ვის მიერ, როგორ, როდის, სად და რა გზით მიიღებენ მომსახურებას). პერსონალური ასისტენტის სერვისის მართვა შესაძლებელია მხარდაჭერით მიღებული გადაწყვეტილებებით.

აუცილებელია პერსონალური ასისტენტების რეკრუტირება, მომზადება და სუპერვიზია ისეთი პირის მიერ, რომელიც იყენებს პერსონალური ასისტენტის სერვისს. შშმ პირებმა ნებისმიერ ადამიანზე უკეთ იციან საკუთარი საჭიროებების და იმის შესახებ, თუ როგორი მხარდაჭერის მიღება სურთ. თითოეული შშმ პირი განსხვავებულია და განსხვავებული საჭიროებები აქვს, ამიტომ უნივერსალური მომზადება ვერ გაამართლებს. თუკი სახელმწიფო პერსონალურ ასისტენტებს კონკრეტულ კვალიფიკაციებსა და დამატებით მომზადებას მოსთხოვს, ამან შესაძლოა შეზღუდოს ადამიანთა რაოდენობა ჯგუფში, რომლიდანაც შშმ პირს შეეძლება პერსონალური ასისტენტის არჩევა, რადგან ეს გამოიწვევს ისეთი პოტენციური პერსონალური ასისტენტის გაცხრილვას, რომელსაც შესაძლოა არ ჰქონდეს კვალიფიკაცია (მაგალითად, არ საუბრობდეს მომსახურების მიმღების ენაზე, ჰქონდეს კონკრეტული ტიპის განათლება და ა.შ.), მაგრამ შშმ პირისთვის წარმოადგენდეს იდეალურ ვარიანტს.

თუკი სავალდებულო გახდება კონკრეტული ტიპის მომზადება, მომზადება უნდა გაიაროს როგორც შშმ პირმა, ისე პერსონალურმა ასისტენტმა ისეთ საკითხებზე, როგორიცაა დამოუკიდებელად ცხოვრების ღირებულებები და ფილოსოფია, კრიზისის მართვა, შრომითი კანონმდებლობა, სამუშაო პირობები და ა.შ. პერსონალური ასისტენტებისთვის აგრეთვე ხელმისაწვდომი და წახალისებული უნდა იყოს პირველადი დახმარების ტრენინგი. პრაქტიკული ნაწილი ისწავლება ორ მხარეს შორის ინტერაქციით და პრაქტიკაში გამომუშავდება. ეს მოიცავს სამედიცინო აღჭურვილობის გამოყენების შესწავლას.

იმის გათვალისწინებით, რომ ყველა შშმ პირს არ ექნება სათანადო საჭირო განათლება, გამოცდილება თუ უნარები, რომ დამსაქმებლის ამოცანებს გაუმკლავდეს, დამოუკიდებელი ცხოვრების ცენტრები და მომხმარებელთა კოოპერატივები მნიშვნელოვან როლს ასრულებენ იმაში, რომ პერსონალური ასისტენტის სერვისი ყველასათვის ხელმისაწვდომი იყოს. მომხმარებელთა კოოპერატივებში (იხ. ULOBA ნორვეგიაში, oან STIL შვედეთში), შშმ პირები, რომლებსაც დაქირავებული ჰყავთ პერსონალური ასისტენტები, ერთიანდებიან როგორც დამსაქმებლები და ისეთი ამოცანების შესრულებას, როგორიცაა მომზადება, რეკრუტირება და ხელფასებისა და გადასახადების გადახდა, კოოპერატივებს მიანდობენ. გაერთიანებას აგრეთვე შეუძლია, შშმ პირებს, რომლებიც პერსონალურ ასისტენტებს ქირაობენ, დახმარება გაუწიონ პერსონალური ასისტენტების ყოველდღიურ სუპერვიზიასა და ნებისმიერი ადმინისტრაციული საქმის შესრულებაში. მომხმარებელთა კოოპერატივები ფინანსდება პერსონალური ასისტენტების დამქირავებლების/დამსაქმებლების მიერ იმ სახსრებით, რომელსაც ისინი იღებენ ადმინისტრირებისთვის (როგორიცაა მათი პერსონალური ასისტენტის სერვისის მართვა).

დაკავშირებული მითები

* პერსონალური ასისტენტი პასუხისმგებელია შშმ პირის გადაწყვეტილებებზე.

# მითი

**შშმ პირებმა თავად უნდა გადაიხადონ პერსონალური ასისტენტის სერვისთვის.**

# ფაქტი

**შშმ პირების პერსონალური ასისტენტის სერვისის დაფინანსება (სრულად) უნდა უზრუნველყოს სახელმწიფომ და შშმ პირებს არ უნდა უწევდეთ მასში ფინანსური წვლილის შეტანა.**

პერსონალური ასისტენტის სერვისი ეს არის უფლება, რომელიც ჩადებულია გაეროს კონვენციაში შშმ პირების უფლებების შესახებ, კერძოდ, მე-19 მუხლში, და როგორც ასეთი, ხელმისაწვდომი უნდა იყოს ყველა შშმ პირისთვის, რომელსაც დამოუკიდებლად ცხოვრებისთვის მხარდაჭერა სჭირდება, მიუხედავად სოციალური და ფინანსური სტატუსისა, საცხოვრებელი არეალისა, დასაქმების თუ ოჯახური სტატუსისა და ა.შ.

მე-5 ზოგადი კომენტარის თანახმად: „იმისათვის, რომ შშმ პირებს ცხოვრების სათანადო სტანდარტით სარგებლობის (28-ე მუხლი) შესაძლებლობა ჰქონდეთ, მონაწილე სახელმწიფოებმა უნდა მისცენ წვდომა, inter alia, ისეთ დამხმარე მომსახურებაზე, რომელიც მათ დამოუკიდებელი ცხოვრების საშუალებას მისცემს. ამდენად, მხარე სახელმწიფოებს ევალებათ შესაბამისი და მისაწვდომი მომსახურების, მოწყობილობებისა და დახმარების უზრუნველყოფა დარღვევებზე დამოკიდებულ მოთხოვნათა შესაბამისად, განსაკუთრებით, სიღარიბეში მცხოვრები შშმ პირებისთვის. აუცილებელია საჯარო და სუბსიდირებული განსახლების პროგრამებზე ხელმისაწვდომობაც. შშმ პირთა მიერ შეზღუდულ შესაძლებლობებთან დაკავშირებული ხარჯების დაფარვა მიიჩნევა კონვენციის დარღვევად.“

პერსონალური ასისტენტის სერვისის დაფინანსება უზრუნველყოფილ უნდა იქნას პერსონალიზებული კრიტერიუმების საფუძველზე და უნდა ითვალისწინებდეს შშმ პირის საჭიროებებსა და ინდივიდუალურ ცხოვრებისეულ გამოცდილებებს. ფინანსებს უნდა აკონტროლებდეს და დაფინანსება უნდა გამოეყოს შშმ პირს „პირდაპირი გადახდების“ ან „პირადი ბიუჯეტის“ სახით, რომელსაც შემდგომში ნებისმიერი საჭირო ასისტირების ხარჯის დასაფარად გამოიყენებს. მეორე მხრივ, აუცილებელია პერსონალური ასისტენტების ღირსეული შრომის სტანდარტის პატივისცემა, პერსონალური ასისტენტების ხელფასისა და სამუშაოსთან დაკავშირებული სხვა ხარჯების დაფარვა, როგორიცაა დამქირავებლის მიერ გაწეული ყველა ხარჯი, ადმინისტრაციული ხარჯები და ასისტირების საჭიროების მქონე პირისთვის თანასწორთა მხარდაჭერა.

დაფინანსების ნაკლებობამ (როდესაც ის ხელმისაწვდომია მხოლოდ ზოგიერთი შშმ პირისთვის) ამ სექტორში, მაგ. ჯანდაცვაში, შესაძლოა ხარჯების გაზრდა განაპირობოს. მაგალითად, შოტლანდიის ჰოსპიტლებში შვიდიდან ერთი საწოლი დაკავებულია იმ ადამიანების მიერ, ვინც ვერ იღებს მხარდაჭერას საზოგადოებისგან.

დაკავშირებული მითები

* პერსონალური ასისტენტის სერვისთან დაკავშირბეული კანონმდებლობის შემოღების საჭიროება არ არსებობს. პერსონალური ასისტენტის პროგრამა ეფექტიანად იფუნქციონირებს პროექტის საფუძველზეც.

# მითი

**პერსონალური ასისტენტები შეიძლება პოტენციურად სახიფათონი აღმოჩნდნენ შშმ პირებისთვის - გაუწიონ შშმ პირებს ექსპლუატაცია, მიაყენონ ზიანი და მიაწოდონ დაბალი ხარისხის მომსახურება.[[10]](#footnote-10)**

# ფაქტი

**რადგან დამოუკიდებელად ცხოვრება ინდივიდებს შესაძლებლობას აძლევს, აირჩიონ მხარდაჭერა (ადამიანები, რომლებიც დახმარებას გაუწევენ მათ), მეტად სავარაუდოა, რომ მხარდაჭერა უკეთ იქნება მორგებული მათ საჭიროებებზე. სათანადოდ არის დოკუმენტირებული ფაქტები იმის შესახებ, რომ ადამიანისთვის ინსტიტუციაში ცხოვრება გაცილებით სახიფათოა.**

დამოუკიდებლად ცხოვრება ადამიანის ფუნდამენტური უფლებაა და პერსონალური ასისტენტის სერვისი ამ უფლების განხორციელებისთვის არსებითია. როდესაც პროგრამა კარგად გაწერილი და რეგულირებულია, პერსონალური ასისტენტის სერვისი შესაძლოა ერთადერთი გზა აღმოჩნდეს შშმ პირისთვის, რომ დამოუკიდებლად და უსაფრთხოდ იცხოვროს. საჭირო მხარდაჭერის გარეშე ცხოვრებამ და წვდომის არქონამ ისეთ სერვისებზე, როგორიცაა პერსონალური ასისტენტის სერვისი, შესაძლოა საფრთხის ქვეშაც კი დააყენოს შშმ პირის სიცოცხლე.

მომსახურების მიწოდების ხარისხის გაზომვა დაუჯერებლად სუბიექტური საქმეა და ის უპირველესად დაფუძნებული უნდა იყოს მხარდაჭერის მიმღები ადამიანის გამოცდილებებზე; უნდა დადგინდეს აძლევს თუ არა პერსონალური ასისტენტის სერვისი ინდივიდს საკუთარი სურვილების შესაბამისად ცხოვრებისა და სრული პოტენციალის განხორციელების შესაძლებლობას. ამის უზრუნველყოფა მარტივია დამოუკიდებელად ცხოვრების სერვისების ვარიანტების შექმნით, რადგან ასეთ შემთხვევაში, შშმ პირებს გაცილებით მეტი არჩევანი და კონტროლი ექნებათ იმაზე, თუ როგორი უნდა იყოს მათი მომსახურება. დამოუკიდებელი ცხოვრების მხარდაჭერის ვარიანტები შშმ პირებს შესაძლებლობას აძლევს აიყვანონ და მოამზადონ თავიანთი ასისტენტები და აგრეთვე აძლევს არჩევანს, საჭიროების შემთხვევაში გაათავისუფლონ ისინი. „პირდაპირი გადახდების“ თუ „პერსონალური ბიუჯეტის” საშუალებით, შშმ პირებს შეუძლიათ აირჩიონ მხარდაჭერის ტიპი და ის, რომ ეს მხარდაჭერა იყოს ინდივიდუალიზებული. ამიტომაც, ამ შემთხვევაში გაცილებით მარტივია ხარისხის კონტროლი, ვიდრე დიდ დაწესებულებებში. შშმ პირთა ორგანიზაციებს, როგორიცაა დამოუკიდებელი ცხოვრების ცენტრები თუ მომხმარებელთა კოოპერატივები, შეუძლიათ ამ პროცესში შშმ პირების მხარდაჭერა პერსონალური ასისტენტების აყვანის თაობაზე ინფორმაციის უზრუნველყოფით, პირადი ბიუჯეტის მართვაში დახმარებით, სწორი ტიპის მხარდაჭერის შერჩევით და ა.შ.

ინსტიტუციურ და რეზიდენტული ზრუნვის დაწესებულებებში, რომელსაც ზოგიერთი „უსაფრთხო და დაცულ გარემოდ“ მოიხსენიებს, განუსაზღვრელი რაოდენობით ფიქსირდება რეზიდენტების ადამიანური უფლებების დარღვევის შემთხვევები. დაწყებული წამებით, ძალადობით, იზოლაციითა და ჭარბი მედიკამენტების მიცემით, დასრულებული ასობით სიკვდილით კრიზისულ სიტუაციებში (როგორიცაა კოვიდ - 19-ის პანდემია, წყალდიდობა ან ომი), ან ისეთი შემთხვევებით, როდესაც ადამიანებზე სათანადოდ არ ზრუნავენ.

ადამიანებთან ინტერაქცია შესაძლოა პოტენციურად სახიფათო აღმოჩნდეს ნებისმიერ სიტუაციაში და ცხოვრების განმავლობაში თავიდან ვერ ავიცილებთ ამას. თუმცა, პერსონალური ასისტენტის სერვისის გამოყენება ნამდვილად ყველაზე უსაფრთხო ვარიანტია შშმ პირებისთვის, რათა დამოუკიდებელი და ღირსეული ცხოვრებით იცხოვრონ.

და ბოლოს, შშმ პირების ორგანიზაციებმა, როგორიცაა დამოუკიდებელი ცხოვრების ცენტრები და მომხმარებელთა კოოპერატივები, თანასწორთა მხარდაჭერის გზით უნდა გააძლიერონ შშმ პირები და ამ პროცესში პერსონალური ასისტენტის სერვისი გამოიყენონ იმისთვის, რომ ამოიცნონ ძალადობა - შშმ პირებს მისცენ შესაბამისი ინსტრუმენტები და მხარდაჭერა, რომ განაცხადონ ძალადობის შესახებ, თუკი ძალადობას ექნება ადგილი, და მიიღონ ყველა სხვა საჭირო ზომა.

## **ტერმინთა განმარტება**

**დამოუკიდებელი ცხოვრება** ეს არის ადამიანის უფლებებზე დაფუძნებული შეზღუდული შესაძლებლობის პოლიტიკის ყოველდღიური მანიფესტაცია. დამოუკიდებელად ცხოვრება შესაძლებელია ისეთი განსხვავებული გარემო და ინდივიდუალური ფაქტორების კომბინაციით, რომელიც შშმ პირებს შესაძლებლობას აძლევს, ჰქონდეთ კონტროლი საკუთარ ცხოვრებაზე. ეს მოიცავს გადაწყვეტილებების მიღების შესაძლებლობას და არჩევანს, თუ სად იცხოვრონ, ვისთან ერთად იცხოვრონ და როგორ იცხოვრონ. სერვისები ხელმისაწვდომი უნდა იყოს ყველასთვის თანაბარი შესაძლებლობის საფუძველზე, რაც ხელს შეუწყობს ჩვენი, შშმ პირთა მოქნილობას ყოველდღიურ ცხოვრებში. დამოუკიდებელი ცხოვრება მოითხოვს, რომ დაგეგმარება და ტრანსპორტი იყოს ხელმისაწვდომი, ხელმისაწვდომი იყოს ტექნიკური დამხმარე მოწყობილობები, უზრუნველყოფილი იყოს წვდომა პერსონალური ასისტენტის სერვისზე და/ან სათემო სერვისებზე. აუცილებელია ხაზი გავუსვათ, რომ დამოუკიდებელი ცხოვრება ყველა შშმ პირისთვისაა განკუთვნილი, მხარდაჭერის საჭიროებების ხარისხის მიუხედავად.

**პერსონალური ასისტენტის სერვისი** ეს არის ინსტრუმენტი, რომელიც შესაძლებელს ხდის დამოუკიდებელ ცხოვრებას. პერსონალური ასისტენტის სერვისის შეძენა ხდება შშმ პირებისთვის სპეციალურად გამოყოფილი თანხით, რომლის მიზანიც ნებისმიერი საჭირო დახმარების ხარჯის დაფარვაა. პერსონალური ასისტენტის სერვისის უზრუნველყოფა უნდა მოხდეს ინდივიდუალური საჭირეოებების შეფასებისა და თითოეული ინდივიდის ცხოვრებისეული მდგომარეობის საფუძველზე. როგორც შეზღუდული შესაძლებლობის მქონე პირებს, ჩვენ უნდა გვქონდეს ჩვენი ასისტენტების რეკრუტირების, მომზადებისა და მართვის უფლება შესაბამისი მხარდაჭერის ფონზე, თუკი ამას ავირჩევთ, და სწორედ ჩვენ უნდა ვირჩევდეთ დასაქმების მოდელს, რომელიც მეტად შეეფერება ჩვენს საჭიროებებს. პერსონალური ასისტენტის სერვისისთვის გამოყოფილი თანხა უნდა ფარავდეს პერსონალური ასისტენტების ხელფასსა და საქმიანობასთან დაკავშირებულ სხვა ხარჯებს, როგორიც არის დამსაქმებლის მიერ გაწეული ყველა ხარჯი, ადმინისტრაციული ხარჯები და თანასწორთა მხარდაჭერა ასისტირების საჭიროების მქონე პირისთვის.

**დეინსტიტუციონალიზაცია** ეს არის პოლიტიკური და სოციალური პროცესი, რომელიც ინსტიტუციური ზრუნვიდან და სხვა იზოლირებული და სეგრეგირებული დაწესებულებებიდან დამოუკიდებელ ცხოვრებაზე გადასვლას უზრუნველყოფს.[[11]](#footnote-11) ეფექტიანია დეინსტიტუციონალიზაცია, როდესაც დაწესებულებაში მოთავსებულ ადამიანს ეძლევა შანსი, გახდეს სრულუფლებიანი მოქალაქე და კონტროლი აიღოს საკუთარ თავზე (მხარდაჭერის გზით, თუ ამის საჭიროება იქნება) და საკუთარ ცხოვრებაზე. დეინსტიტუციონალიზაციის პროცესისთვის არსებითია თემში ხელმისაწვდომი საცხოვრისის უზრუნველყოფა, საჯარო სერვისებზე მისაწვდომობა, პერსონალური ასისტენტის სერვისი და თანასწორთა მხარდაჭერა. დეინსტიტუციონალიზაცია ასევე გულისხმობს მომავალში ინსტიტუციონალიზაციის პრევენციას; იმის უზრუნველყოფას, რომ ბავშვები გაიზარდონ ოჯახებში, მეზობლებისა და მეგობრების გარემოცვაში, ინსტიტუციურ დაწესებულებაში სეგრეგირების ნაცვლად.

**ინსტიტუცია** განმარტებულია მე-5 ზოგად კომენტარსა და შშმ პირთა უფლებების შესახებ გაეროს კონვენციის გზამკვლევში დეინსტიტუციონალიზაციის თაობაზე (მათ შორი სსაგანგებო სიტუაციაებში), რომელსაც შემდეგი დამახასიათებელი ელემენტები აქვს: ასისტენტების სხვებთან სავალდებულო გაზიარება; კონტროლის არ ქონა ან შეზღუდული კონტროლი იმაზე, თუ ვინ უზრუნველყოფს ასისტირებას; იზოლაცია და სეგრეგაცია საზოგადოებაში დამოუკიდებელი ცხოვრებისგან; კონტროლის ნაკლებობა ყოველდღიურ გადაწყვეტილებებზე; არჩევანის არ ქონა იმასთან დაკავშირებით, თუ ვისთან ერთად უწევს ადამიანს ცხოვრება; რუტინის სიმკაცრე პირადი ნებისა და სურვილების მიუხედავად; იდენტური ინდივიდუალური ან ჯგუფური აქტივობები ერთსა და იმავე ადგილას, ერთი და იმავე ხელმძღვანელის მეთვალყურეობის ქვეშ; პატერნალისტური მიდგომა სერვისების მიწოდების კუთხით; საცხოვრებელი პირობების სუპერვიზია; შშმ პირების არაპროპორციულად დიდი რაოდენობა ერთ გარემოში; საცხოვრისის და მხარდაჭერის უზრუნველყოფა ერთ პაკეტში ერთი სერვისის მიმწოდებლის მიერ. დამოუკიდებელი ცხოვრება, თავისი არსით, შეუძლებელია რეზიდენტული ზრუნვის დაწესებულებებში.

როდესაც საქმე ეხება ბავშვებს, ნებისმიერი ადგილი გარდა ოჯახისა (მათ შორის, დაქორწინებული და დაუქორწინებელი მშობლები, მარტოხელა მშობლები, ერთი სქესის მშობლები, ამყვანი ოჯახი, ნათესაური ზრუნვა, კაფალა, დედმამიშვილის ზრუნვა, ფართო ოჯახური ზრუნვა, ჩამნაცვლებელი ოჯახები თუ მინდობით აღზრდა), უნდა განიხილებოდეს ინსტიტუციად. „ოჯახის მსგავსი“ ინსტიტუტები კვლავაც ინსტიტუციებია და ვერ ჩაანაცვლებს ოჯახურ ზრუნვას.

**ინსტიტუციური ზრუნვა** ეწოდება „მხარდაჭერას“, რომელსაც რეზიდენტები ინსტიტუციაში მომუშავე პერსონალისგან იღებენ. რეზიდენტული ზრუნვის დაწესებულებები ეს არის ტერმინი, რომელსაც მომსახურების მიმწოდებლები სპეციალურად შშმ პირებისთვის შექმნილი დაწესებულებების აღმნიშვნელად იყენებენ (როგორიცაა ჯგუფური სახლები, მომსახურების მქონე აპარტამენტები, დაცული/ზრუნვის სახლები და საცხოვრებელი ცენტრები), სადაც ადამიანები ჯგუფურად არიან თავმოყრილნი მათი შეზღუდული შესაძლებლობის ტიპის/სიმწვავის მიხედვით. ასეთი დაწესებულებები იღებენ ბავშვებსა და ზრდასრულებს და შესაძლოა იყოს მცირე ტიპის (მაგალითად, 6 ადამიანზე გათვლილი) ან დიდი (მაგალითად, 30 ადამიანზე გათვლილი). ეს გახლავთ მომსახურების მოდელი, რომელიც ადამიანისთვის საჭირო მხარდაჭერას აკავშირებს კონკრეტული ტიპის საცხოვრისთან და ამგვარად, ზღუდავს იმასთან დაკავშირებულ არჩევანს, თუ სად და ვისთან ერთად იცხოვრებენ ეს ადამიანები. რეზიდენტული ზრუნვის დაწესებულებები, მიუხედავად იმისა რომ ფიზიკურად ქალაქის უბნებში ან გარეუბნებში მდებარეობს, ხშირად „უნიფიცირების“ მოდელზეა დამყარებული და შესაძლოა ისეთივე მაიზოლირებელი იყოს, როგორც ძველი სტილის ინსტიტუცია. დამოუკიდებლად ცხოვრების აქტივისტები რეზიდენტულ ზრუნვასა და ინსტიტუციურ ზრუნვას ხშირად იყენებენ სინონიმებად.

**მხარდაჭერით მიღებული გადაწყვეტილება** მოიცავს მხარდაჭერის სხვადასხვა ვარიანტებს, რომელიც უპირატეს მნიშვნელობას ანიჭებს ადამიანის ნებასა და სურვილებს და პატივს სცემს ადამიანის უფლებების ნორმებს. მან უნდა უზრუნველყოს ყველა უფლების დაცვა, მათ შორის ავტონომიასთან დაკავშირებული უფლებების (სამართლებრივი ქმედუნარიანობის უფლება, კანონის წინაშე თანასწორობის უფლება, საცხოვრებელი ადგილის არჩევის უფლება და ა.შ.) და ძალადობისა და არასათანადო მოპყრობისგან თავისუფლების დაცვის უფლებები (სიცოცხლის უფლება, ფიზიკური ხელშეუხებლობის უფლება და ა.შ.). გარდა ამისა, მხარდაჭერით მიღებული გადაწყვეტილების სისტემები ზედმეტად არ უნდა არეგულირებდეს შშმ პირთა ცხოვრებას.[[12]](#footnote-12)

## **პერსონალური ასისტენტის სერვისთან დაკავშირებული სასარგებლო რესურსები**

საინფორმაციო ბიულეტენი პერსონალური ასისტენტის სერვისის შესახებ (2022):

<https://enil.eu/personal-assistance/>

საინფორმაციო ბიულეტენი დამოუკიდებელი ცხოვრების შესახებ (2022): <https://enil.eu/independent-living/>

განმარტება: განსხვავება პერსონალური ასისტენტის სერვისსა და შინმოვლას შორის (2022): <https://enil.eu/explainer-difference-between-personal-assistance-and-home-care/>

პერსონალური ასისტენტის სერვისის ნუსხა (2019):

<https://enil.eu/wp-content/uploads/2022/03/Mladenov_Pokern_Bulic-PA_Checklist.pdf>

ადოლფ რაცკა: ნამდვილი პერსონალური ასისტენტის სერვისი ყალბი ვერსიების წინააღმდეგ (2018): <https://youtu.be/s5ARX-_7ais>

დამოუკიდებელი ცხოვრების შესახებ არსებული მითების მსხვრეველი (2014):

<https://enil.eu/wp-content/uploads/2022/03/Myths-Buster-final-spread-A3-WEB.pdf>

პერსონალური ასისტენტის სერვისის ეროვნული პოლიტიკის მოდელირება: უმაღლესი კატეგორიის ევროპული ცენტრი პერსონალურ ასისტირებაში (ECEPA) (2004): <https://www.independentliving.org/docs6/ratzka200410a.html>

დამოუკიდებელი ცხოვრების კვლევის ქსელი: <https://enil.eu/project/independent-living-research-network/>

**ევროპის დამოუკიდებელი ცხოვრების ქსელი**

ევროპის დამოუკიდებელი ცხოვრების ქსელი (ENIL/ედცქ) წარმოადგენს შშმ პირთა ქსელს ევროპის მასშტაბით. ედცქ ეს არის შშმ პირების, დამოუკიდებელი ცხოვრების ორგანიზაციებისა და მათი შეზღუდული შესაძლებლობის არმქონე მოკავშირეების ფორუმი დამოუკიდებლად ცხოვრების საკითხებზე. ედცქ წარმოადგენს შეზღუდული შესაძლებლობის მქონე პირთა მოძრაობას ადამიანის უფლებებისთვის, სოლიდარობაზე დაფუძნებული ინკლუზიის, თანასწორთა მხარდაჭერის, დეინსტიტუციონალიზაციის, დემოკრატიულ, თვითრეპრეზენტაციის, ჯვარედინი შეზღუდული შესაძლებლობებისა და თვითგამორკვევისთვის. დამატებითი ინფორმაციისთვის ეწვიეთ გვერდს: [www.enil.eu](http://www.enil.eu/)

1. იხ. https://enil.eu/explainer-difference-between-personal-assistance-and-home-care/ [↑](#footnote-ref-1)
2. იხ. https://enil.eu/wp-content/uploads/2022/03/Mladenov\_Pokern\_Bulic-PA\_Checklist.pdf [↑](#footnote-ref-2)
3. ელდერ-ვუდვარდი, (2023) პერსონალური ასისტენტის სერვისი შოტლანდიაში: პოსტკოლონიური პერსპექტივა, შეზღუდული შესაძლებლობისა და სოციალური სამართლიანობის საერთაშორისო ჟურნალი, იხ. https:/[/www.scienceopen.com/hosted-document?doi=10.13169/intljofdissocjus.3.1.0114](http://www.scienceopen.com/hosted-document?doi=10.13169/intljofdissocjus.3.1.0114) [↑](#footnote-ref-3)
4. იხ. ვიდეო: https://youtu.be/s5ARX-\_7ais [↑](#footnote-ref-4)
5. მე-5 ზოგადი კომენტარი მე-19 მუხლის შესახებ - დამოუკიდებლად ცხოვრების და საზოგადოებაში მონაწილეობის უფლება, პარაგრაფი 21. ხელმისაწვდომია შემდეგ ბმულზე: https://www.ohchr.org/en/documents/general-comments-and-recommendations/general-comment-no5-article-19-right-live [↑](#footnote-ref-5)
6. იხ. https://enil.eu/independent-living/ [↑](#footnote-ref-6)
7. ეს მითი თავდაპირველად გამოაშკარავდა „დამოუკიდებელი ცხოვრების შესახებ არსებული მითების მსხვრეველის“ 2014 წლის გამოცემაში. ხელმისაწვდომია შემდეგ ბმულზე: https://enil.eu/wp-con- tent/uploads/2022/03/Myths-Buster\_2\_for\_web.pdf [↑](#footnote-ref-7)
8. დაფუძნებულია მსგავს მითზე, რომელიც „დამოუკიდებელი ცხოვრების შესახებ არსებული მითების მსხვრეველის“ 2014 წლის გამოცემაში გამოაშკარავდა [↑](#footnote-ref-8)
9. იხ. https://ilf.scot/wp-content/uploads/2020/07/44188-ILF-NI-Impact-Evaluation-Report.pdf [↑](#footnote-ref-9)
10. დაფუძნებულია მსგავს მითზე, რომელიც „დამოუკიდებელი ცხოვრების შესახებ არსებული მითების მსხვრეველის“ 2014 წლის გამოცემაში გამოაშკარავდა [↑](#footnote-ref-10)
11. დეინსტიტუციონალიზაციის გზამკვლევი, მათ შორის საგანგებო სიტუაციებში (2022). იხ. ბმული: [https://www.ohchr.org/en/docu-](https://www.ohchr.org/en/documents/legal-standards-and-guidelines/crpdc5-guidelines-deinstitutionalization-including) [ments/legal-standards-and-guidelines/crpdc5-guidelines-deinstitutionalization-including](https://www.ohchr.org/en/documents/legal-standards-and-guidelines/crpdc5-guidelines-deinstitutionalization-including) [↑](#footnote-ref-11)
12. ზოგადი კომენტარი No.1 (2014) მე-12 მუხლის შესახებ: კანონის წინაშე თანასწორობა. ხელმისაწვდომია შემდეგ ბმულზე: https://documents-dds-ny. un.org/doc/UNDOC/GEN/G14/031/20/PDF/G1403120.pdf?OpenElement [↑](#footnote-ref-12)